Tage Meilund arbejder et helt specielt sted. Ja faktisk sidder han hver dag lige på grænsen mellem Thy og Mors. Han er dog ikke grænsevagt, men brovagt. I 30 år har har han taget sig af broklappen, og oppe fra brohuset holder han et vågent øje med trafikken både til søs og på broen. Og netop på broen er der sket en forandring de seneste dage. - Trafikken er betydelig mindre end normalt. Der er meget mindre ryk klokken syv, og vi har ikke kødannelser om morgenen, som vi ellers plejer, fortæller den 78-årige brovagt. Torsdag blev borgerne anbefalet at lukke ned for unødvendig trafik ud og ind af syv nordjyske kommuner - heriblandt Thisted. Tage Meilund konstaterer, at folk har taget opfordringen til sig, selvom der ikke er tale om et decideret forbud. - Allerede lørdag var trafikken taget af i forhold til normalen på en lørdag - og søndag endnu mere. Den garvede brovagt har dog observeret, at nogen tager en morgenløbetur over broen og hjem igen. - Men hvad, det sker der vel ikke det helt store ved, mener Tage Meilund, der arbejder lige midt i grænseland. Når han sidder i brohuset er han nemlig i Thy, hvor han selv bor. Men træder Tage Meilund ud på broklappen for at ordne noget, er han på Mors. Selv er han lidt i tvivl om, hvorvidt arbejdet på broklappen hører under betegnelsen 'kritisk jobfunktion' eller 'uopsætteligt ærinde'.

Opsummering:
Trafikken på Vilsundbroen er taget af. Det skete allerede lørdag som følge af nye restriktioner.